Voordat ek getroud is het ek twee teorieë gehad oor hoe om kinders groot te maak; nou het ek twee kinders en geen teorie meer nie...
Die vleeswording van Jesus Christus was nie alleen om vir ons sondes te sterf nie. Hy het ook vir ons die voorbeeld van onberispelike lewenswandel gestel.
Nadat Jesus Christus die smaad van ons sonde gedra en ter wille van ons ongeregtighede gesterf en ook die dood oorwin het, het Hy na die Vader opgevaar. Hy het egter net voor sy Hemelvaart aan sy dissipels die opdrag gegee om die evangelie aan die wêreld te verkondig. Sy opdrag was dat sy dissipels ook van ander mense volgelinge van Hom moet maak. “Gaan dan heen, maak dissipels van al die nasies, . . .” (Matt. 28:19).
Ons almal ken die bekende spreekwoord wat lui –“Woorde wek, maar voorbeelde strek.” Dit is moontlik om iemand d.m.v. woorde te oortuig, maar dit is makliker om iemand d.m.v. optrede of voorbeeld te oortuig. Die meeste mense is geneig om veel eerder te maak soos wat hulle sien ander doen, as wat hulle geneig is om te doen soos wat aan hulle gesê word. Dink maar hoedat ‘n eens Godvresende volk oor die laaste drie of vier dekades gewoond geraak het aan die sigbare weë van die heidene rondom hulle. En dit ten spyte van die talle wekroepe tot besinning en bekering en waarskuwings teen afvalligheid.
Dit is maklik om ons liefde vir God met die lippe te bely, maar die getuienis van ons dade stem nie altyd met hierdie belydenis van ons lippe ooreen nie. Ons dink aan Petrus wat in Matt. 26:33&35 sy getrouheid aan Jesus met die mond bely het. “Daarop antwoord Petrus en sê vir Hom: Al sal almal ook aanstoot aan U neem, ek sal nooit aanstoot neem nie. Petrus sê vir Hom: Al moes ek ook saam met U sterwe, ek sal U nooit verloën nie! ...” Toe dit daarop aankom en Petrus aan Jesus getrou moes bly volgens wat hyself gesê het, het hy egter gestruikel. “Toe begin hy homself te verwens en te sweer: Ek ken die man nie.” (Matt. 26:74).
Ons het 2874 gaste aanlyn